答吳濟仲見寄
作者：陈渊
朝代：宋

paragraphs: 季子觀周樂，妙意傳青簡。
諸孫拾其遺，破具前人眼。
新詩如珠璧，字字無可揀。
故應意有餘，不但音睍睆。
念昔我方壮，意輕三子撰。
自聞歌白雪，欲和色先赧。
中間各流落，念子忘寢饌。
阻尋千里盟，未卜一笑莞。
書来得佳句，奇字富瑟僴。
推先情已厚，感舊涕應澘。
周宣致中興，土宇日益昄。
膚使盡蘇張，九合寧須轏。
天才必有用，造物豈徒産。
椽筆儻容揮，斗印定當綰。
既去却須来，毋絕漢中棧。